Ou liefde wat nie roes en ander uitdrukkingsArgieffoto (Foto: Hebi B./Pixabay) Ou liefde roes nie; van liefde en koue water leef; kalwerliefde… Taaltoffie ondersoek ŉ paar uitdrukkings waarin “liefde” voorkom. Ons almal ken die uitdrukking dit was liefde met die eerste oogopslag, wat na ŉ paartjie verwys wat verlief geraak toe hulle mekaar die eerste keer ontmoet het. Ou liefde roes nie beteken dat die liefde wat jy eers vir iemand gevoel het, nooit heeltemal weggaan nie. Liefde met gevoel word skertsend gesê wanneer liefde betoon word as iemand ŉ ander bietjie seermaak of jy slae kry omdat jou pa jou liefhet. Die uitdrukking van liefde en koue water leef verwys na ŉ paartjie wat so verlief is, al het hulle min om van te lewe. Die liefde bedek alles het ŉ Bybelse herkoms en beteken dat liefde nie dinge ontbloot wat iemand ongelukkig kan maak nie. Jy kan hom/haar sommer lief kry word gesê van iemand wat oulik of dierbaar is. Om te sê die liefde is blind en (maar) trou is die bril, beteken dat ŉ mens nie die foute van die persoon vir wie jy lief is raaksien nie. Eers wanneer ŉ paartjie getroud is, leer hulle mekaar met foute en al werklik in die huwelik ken. Hy wil vlerksleep by haar Hy wil by haar gaan kuier. Die mannetjievoëls het die gewoonte om met gespreide vlerke die wyfies se aandag te trek. Lank gevry, niks gekry Hy het jare by haar gekuier, maar sy wou nie met hom trou nie. Hy gooi sy flikkers by haar Hy probeer haar hart wen. Derdemannetjie speel Iemand wat ŉ verliefde paartjie deur sy teenwoordigheid in die pad staan of hinder. Onder iemand se duiwe skiet ŉ Persoon benadeel, veral met betrekking tot ŉ mededinger in liefdesake. Kalwerliefde Die eerste, verbygaande kinderliefde Voetjie-voetjie speel Met die voete stilletjies onder die tafel mekaar aanraak Bronne: Spreekwoorde en waar hulle vandaan kom, Wat praat jy!, Handwoordeboek van die Afrikaanse taal (HAT) en Woordeboek van die Afrikaanse taal (WAT)